ועדת הכלכלה, כנסת 18, פרוטוקול מספר 72, 2009-07-28 12:00

אופיר אקוניס: צהריים טובים לכם.

אופיר אקוניס: אני פותח את הישיבה השנייה של ועדת כלכלה להיום.

אופיר אקוניס: אנחנו מקיימים דיון כללי בנושא יבוא חלקי חילוף לכלי רכב.

אופיר אקוניס: הונחה בקשה של חבר הכנסת דנון לקיים את הדיון והגיעו גם פניות נוספות אלי ואל חברי הוועדה בעניין הזה.

אופיר אקוניס: הנושא הזה הוא בהחלט כבד משקל.

אופיר אקוניס: יש לו השלכות לעניין הבטיחות בדרכים ויש לו השלכות מרחיקות לכת בראש ובראשונה מבחינה צרכנית.

אופיר אקוניס: העלאת מחירים לחלפים, ההיבט של התחרות החופשית בשוק הזה.

אופיר אקוניס: האם שינוי הנוהל יושת באופן כל כך אגרסיבי על הצרכן, שאלה שאנחנו חייבים להעלות על השולחן.

אופיר אקוניס: אני יודע שהנושא עומד בטרם דיון בעתירה בבית המשפט, בבג"ץ בעוד יומיים שלושה.

אופיר אקוניס: הנושא נבדק והוא איננו בבחינת סוביודיצה.

אופיר אקוניס: מובן מאליו שאיננו רוצים להשפיע על בית המשפט הנכבד בהכרעותיו אבל הדיון הציבורי שמתקיים כאן הוא מהותי ומצאנו לנכון לקיים אותו עוד לפני הישיבה של בג"ץ ואולי נמצא לנו עוד דרכים יצירתיות.

אופיר אקוניס: אני מציע, חבר כנסת אפללו כבר נרשם לזכות דיבור, אבל אני מציע שקודם כל נשמע מה עומד בבסיס הרעיון שמניח משרד התחבורה.

אופיר אקוניס: אתה תייצג את עמדת המשרד ואז נפתח את הישיבה לדיון.

אופיר אקוניס: כן בבקשה.

עוזי יצחקי: אני סמנכ"ל לתנועה משרד התחבורה.

עוזי יצחקי: חילוקי הדעות בין משרד התחבורה לבין היבואנים של חלקי חילוף לא מקוריים הם סביב הוראות נוהל 07/07 שהן נקראות בשמן המלא רישוי יבוא חלקי מרכב חליפים לכלי רכב.

עוזי יצחקי: הוראה זו פורסמה ב-14 ליולי 2008.

עוזי יצחקי: הוראת הנוהל גם כדי לתת רקע נוסף אני אעשה את זה בקצרה, הוצאה מכוח סעיף 13 לצו הפיקוח על מצרכים ושירותים.

עוזי יצחקי: הוראת הנוהל הזאת 07/07 מסדירה את היבוא ואת השימוש בחלקי מרכב רכב חליפיים בישראל.

עוזי יצחקי: כלומר בחלקי מרכב, חלקי שימוש שמיוצרים על ידי יצרנים שונים שאינם היצרן המקורי.

עוזי יצחקי: זה לידיעת כולם, לידיעת חברי הכנסת המכובדים ושאר הנוכחים.

עוזי יצחקי: הוראות הנוהל של משרד התחבורה נועדה להבטיח כי חלקי המרכב החליפיים שבהם נעשה שימוש במדינת ישראל יעמדו בסטנדרטים וברמה ראויה של בטיחות.

אופיר אקוניס: כרגע הם לא עומדים?

אופיר אקוניס: אם אתה אומר את המשפט הזה אתה בא ואומר שהחלקים הלא מקוריים שהם אינם בעצם מגיעים מהיצרן לא עומדים.

עוזי יצחקי: אני אבהיר את דבריי.

עוזי יצחקי: הוראות נוהל 07/07 פורסמו כאמור לפני שנה, יולי 2008.

עוזי יצחקי: הם עדכנו למעשה את הוראת הנוהל שהיתה קיימת.

עוזי יצחקי: זה לא שהעניין היה פרוץ לגמרי.

עוזי יצחקי: זה לא היה שום רקע ושום בסיס לעניין הזה.

עוזי יצחקי: הם עדכנו למעשה את הוראת הנוהל שהיתה תקפה עד אז שהיא נקראה 07/04 שהיא פורסמה בתחילת 2004.

עוזי יצחקי: עיקר העדכונים וזה לשאלתך נגעו לחלקי פח ופגושים וזה לאחר שהתברר לנו שלחלקים אלו יש השלכות בטיחותיות משמעותיות בשמירה על הנוסעים ברכב.

עוזי יצחקי: היו מספר מקרים שגם פורסמו בתקשורת וגם היינו עדים כאנשי מקצוע לעניין הזה שאותם חלקים לא עמדו ברמה בטיחותית ואם עד אז התברר לנו שאין להם פגיעה בבטיחות אז בהחלט התברר שיש חשיבות רבה.

אופיר אקוניס: היו מקרים ספציפיים?

עוזי יצחקי: כן.

עוזי יצחקי: היו מקרים ספציפיים.

אלי אפללו: פה מראים דברים שלפי חוות הדעת של המ.מ.מ 20 שנה לאחור לא הגיעו תלונות.

אלי אפללו: עכשיו זה משהו חדש.

אלי אפללו: זה נתונים של משרד התחבורה.

עוזי יצחקי: היו מספר מקרים.

עוזי יצחקי: מקרה מאוד ידוע ומפורסם מכסה מנוע שהתעופף בזמן נסיעה לאחר שתוקן.

עוזי יצחקי: התברר שבהחלט הדבר היה בטיחותי.

עוזי יצחקי: אני אתן פה לאנשי האגף שלי, אגף הרכב לתת את המקרים.

עוזי יצחקי: אני מודה שהם יותר בקיאים ממני במקרים הספציפיים.

עוזי יצחקי: משה ימיני, מנהל תחום סחר וחלקי חילוף באגף הרכב במשרד התחבורה.

משה ימיני: לאור הכתבה בעיתון ולאור שני המקרים של התעופפות של מכסי מנוע בעצם הלכנו ובדקנו מדגמית לגבי נושא של חלקי חילוף, אם זה פח ואם זה פגושים.

משה ימיני: והיו גם כמה מקרים שעלו בבית משפט לגבי נושא של חילוקי דעות על פגוש חליפי.

משה ימיני: האם הוא מתאים למקורי וכולי.

משה ימיני: הבדיקות האלה נעשו במוסד הטכניון.

משה ימיני: יש לנו פה בדיקות שמעידות על חלקים חליפיים.

לאה ורון: אז אולי תציג את המקרים.

משה ימיני: יש לנו פה בדיקה השוואתית בשנת 2005 שבוצעה לפגושים של רכב מסוג הונדה סיביק.

משה ימיני: אני יכול להקריא לכם פה את סיכום המסקנות.

משה ימיני: רמת ספיגת האנרגיה בקרות תאונה בפגוש מקורי גבוהה פי 8 מיכולת הספיגה של הפגוש החלופי.

אופיר אקוניס: אני שואל האם בשל מקרה פרטני אחד צריך לשנות את כל המדיניות?

משה ימיני: יש לנו אוסף של בדיקות שאנחנו יכולים להעביר את זה ליושב ראש ועדת הכלכלה של הכנסת.

משה ימיני: גם לחלקי פח וגם לפגושים.

אופיר אקוניס: אנחנו מתעסקים פה בסופו של דבר לטובת הצרכן.

אופיר אקוניס: אגב גם למשרד התחבורה אני אומר.

אופיר אקוניס: הם יודעים את זה.

אופיר אקוניס: אנחנו מתקינים תקנות שלהם.

אופיר אקוניס: לפעמים אנחנו משנים חלק מהתקנות שלהם כפי שקורה כאן.

אופיר אקוניס: אנחנו צריכים לראות מה קורה לאדם שנוהג ברכב.

אופיר אקוניס: וגם מה קורה לרמת המחירים כאשר בעצם אם אינני טועה אנחנו עלולים להביא למצב של ביטול שוק חופשי ותחרותי שזה דבר שאני באופן אישי לא מאמין בו.

אופיר אקוניס: ככל שהתחרות יותר גדולה והמשק יותר חופשי הצרכן יותר מרוויח.

זאב פרידמן: אפשר לעשות שוק חופשי כמה שרוצים ובלבד שהחלפים שאיתם מתמודדים יעמדו באותם סטנדרטים שאנשי המקצוע קבעו אותם.

משה ימיני: יש לנו פגוש שנבדק לא מזמן שזה פיאט כאשר בהשוואה למקורי הנגיפה שזה בעצם הבדיקה המשמעותית הוא נחות ב-90% מול המקורי.

משה ימיני: אלה דברים שלא צריך להוסיף עליהם.

אופיר אקוניס: זאת אומרת הבדיקה שלכם העלתה שעם חלק מקורי לא היה קורה המקרה והחלק החלופי אשם?

אופיר אקוניס: אולי ההתקנה שלו?

משה ימיני: מוסד הטכניון בודק את הרכב החומרים.

משה ימיני: בנוסף להרכב החומרים הוא בודק את הנגיפה.

עמיר פרץ: האם הרכב החומרים שהפגוש הזה או החלק השני יוצר בו הוא הרכב שתואם תקן כלשהו, תקן אירופי, תקן אמריקאי?

אבנר פלור: התאמה ליצרן הרכב.

אבנר פלור: ישנה בדיקה שמבוצעת.

אבנר פלור: השוואה לחלק המקורי של יצרן הרכב.

עמיר פרץ: ואתם עשיתם את הבדיקה.

עמיר פרץ: אבל לפני שהחלק נכנס לארץ יש איזשהם תקנים שהוא צריך לעמוד בהם?

אבנר פלור: דרישות מסוימות שהחלק אמור לפגוש אותם.

אופיר אקוניס: מכון התקנים בתוך העניין?

אבנר פלור: בוודאי.

אופיר אקוניס: האם חלק לא מקורי שלא מגיע מטיוטה או מפולקסווגן נבדק ומקבל אישור של מכון התקנים?

משה ימיני: בעצם בדוגמאות האלה נבדק גם הרכב החומר על ידי מוסד הטכניון שהיא עבודה מוכרת בינלאומית ונבדקים כל הפרמטרים כולל בדיקת הנגיפה שזה בעצם המהות האם הפגוש הוא אכן ברמה סבירה.

אופיר אקוניס: אם אני מבין נכון משרד התחבורה כרגע מציע שרק חברת פולקסוואגן תייבא את החלפים למכוניות לכל הדגמים, טיוטה וכדומה.

אופיר אקוניס: זאת הצעתכם?

אופיר אקוניס: שהיבואנים הם יהיו הבלעדיים?

עוזי יצחקי: אנחנו מותירים ומאשרים להביא חלקי חילוף תחליפים רק אנחנו התבססנו על 07/07 שהיא מעדכנת כאמור את 07/04, היא מגבירה את מערך הבקרה על היבוא של חלקי חילוף, ולהבטיח שאותם חלקי חילוף במדינת ישראל יהיו בסטנדרטים ראויים.

עוזי יצחקי: משרד התחבורה לא מתנגד ליבוא חלקי חילוף תחליפיים.

עוזי יצחקי: נהפוך הוא.

עוזי יצחקי: ואני חוזר ואני אדגיש את זה.

עוזי יצחקי: אנחנו יש לנו אינטרס ציבורי ואנחנו פועלים אל מול הציבור ומייצגים גם את האינטרס הציבורי והממשלה מכירה בחשיבות של חלקי חילוף תחליפים אבל שיהיו באמת ברמה נאותה, ברמת בטיחות כדי שנגיע לזה שרמת הבטיחות של הנוסעים והמשתמשים בדרך תהיה ברמה נאותה.

עוזי יצחקי: אבל אני חוזר ואומר אנחנו חשוב לנו ההיבטים הצרכניים.

עוזי יצחקי: אנחנו מעודדים ונמשיך לעודד חלקי חילוף תחליפים.

עוזי יצחקי: אנחנו לא ממציאים דברים חדשים.

עוזי יצחקי: וזה מה שמנחה אותנו בעבודה.

עוזי יצחקי: למרות שמנסים לייחס למשרד התחבורה אינטרסים כאלה ואחרים ולאו דוקא יבואני הרכב חלקי החילוף התחליפים לא רק הם, הרבה גורמים מנסים לייחס אינטרסים זרים למשרד התחבורה.

עוזי יצחקי: אין לנו שום אינטרסים זרים.

עוזי יצחקי: העובדים שלנו ושלי פועלים על פי כל אמות המידה בצורה מאוזנת לשני האינטרסים, האינטרס של שמירה על בטיחות בדרכים והאינטרס הצרכני.

עוזי יצחקי: לי אין שום כוונה ושום רצון שנהג במדינת ישראל או בעל רכב ישלם 5000 שקל על חלק חילוף מקורי ולא חלק חילוף תחליפי שעומד בסטנדרטים באלף שקל.

עמיר פרץ: מר יצחקי, קודם כל אין בכלל ספק ואף אחד לא מטיל ספק בכוונותיהם של עובדי משרד התחבורה.

עמיר פרץ: זה לא עומד על הפרק.

עמיר פרץ: מדובר באנשים ישרים ומקצועיים.

עמיר פרץ: אבל בשיטת האלימינציה.

עמיר פרץ: נניח וקבעת שלפגוש מסוים צריך עוד 5 מילימטר.

עמיר פרץ: הרי צריך מישהו שייצר אותו.

עמיר פרץ: נניח שאותם יצרנים של חלקים חלופיים מייצרים חלקים שעומדים בתקן האירופאי והאמריקאי.

עמיר פרץ: הם לא יפתחו פס יצור מיוחד עבור מדינת ישראל כי אתה קבעת דבר כזה או אחר.

עמיר פרץ: השאלה אם הדרך שבה אתה מציג את הדברים לא מובילה למבוי סתום שבעצם בשורה התחתונה בסוף אתה קובע תקן שבעצם אי אפשר לממש אותו ואתה מתעלם מכל התקנים האחרים.

עמיר פרץ: זאת השאלה.

אבנר פלור: כל הנושא הזה של חלקי חילוף זה כבר המון שנים.

אבנר פלור: ועד היום וכולל היום אישרנו חלקי חילוף גם פלסטיק וכולי על בסיס אותן הוראות נוהל.

אבנר פלור: זה לא משהו שהמצאנו.

אבנר פלור: זה כבר שנים.

אבנר פלור: אין פה המצאות של כל מיני דברים ייחודיים לנו.

אבנר פלור: אנחנו תואמים את מה שקורה בעולם.

אבנר פלור: אנחנו מעודכנים ויודעים מה שקורה בעולם ומי שבודק את אותם החלקים זה אותן המעבדות, מכון התקנים או הטכניון על בסיס אותן הוראות נוהל.

אבנר פלור: ולכן אנחנו כל הזמן מתעדכנים גם מבחינה תקינתית.

אבנר פלור: כלי הרכב הולכים ומתעדכנים הן בהיבט של ההגנה הפסיבית וההגנה האקטיבית וכבר בשנת 20007 נכנס לדוגמה תקן דירקטיבה מיוחדת בנושא של פגיעה בהולכי רגל לדוגמה.

עמיר פרץ: מה אתה אומר שיפרו את ההוראות?

אבנר פלור: אני לא אמרתי שיפרו את ההוראות.

עמיר פרץ: יש שתי אפשרויות.

עמיר פרץ: אם הוא הפר את ההוראות תבטל לו את האישור של יבואן.

עמיר פרץ: תנקוט נגדו סנקציות.

עמיר פרץ: תעמיד אותו לדין.

עמיר פרץ: אם קבעת תקן לחלק חילוף חלופי ומישהו מצא לו יבואן אחר והביא חלק חילוף ברמה נחותה יותר.

אבנר פלור: אז לא אישרנו כאלה.

עמיר פרץ: אז מה אתה זקוק להוראות חדשות?

מאיר קנדלר: אני מהמכון לחקר הכשל.

מאיר קנדלר: יש מכון שעוסקת בכשלים תאונות ונזקים.

מאיר קנדלר: אני הבאתי מצגת.

מאיר קנדלר: אני חושב שכל הדיון וכל הנוהל וכל התקנים מתבססים על העבודה שאני עשיתי.

אופיר אקוניס: למי הוא שייך המכון הזה?

מאיר קנדלר: המכון הזה זה מכון פרטי שאני ייסדתי לפני 20 שנה.

מאיר קנדלר: כיוון שהדברים שאני אומר משמשים כתשתית לנוהל של משרד התחבורה ראוי אולי שמדברים על אותו נוהל מפורסם שהוא בבחינת סימן שאלה להבין מאין הוא נולד ומה התשתית המדעית שלו.

עוזי יצחקי: אני רק רוצה להשלים כמה דברים כדי להבהיר וזה יכול להוות בסיס מצוין לדיון.

עוזי יצחקי: לאחר שאנחנו עשינו עבודה כדי לעדכן את אותו נוהל 07/04 היתה ועדה של כל גורמי המקצוע והגורמים הרלוונטיים שהנציגים שלהם נמצאים פה באולם.

עוזי יצחקי: הוועדה בחנה היטב, שמעה את כולם וגם לאחר מכן שהמלצות הוועדה התגלגלו לטובת הוראת נוהל 07/07 ביצענו הליך חוזר ושוב ושוב הליך של שימוע ציבורי ושינינו גם דברים לאור הערות שקיבלנו מאותם גורמים, מאותם יבואני חלפים.

עוזי יצחקי: למרבה הצער לא זכינו לשיתוף פעולה מאותם גורמים.

עוזי יצחקי: גם כשבאנו ואמרנו אנחנו מפעילים את הנוהל לאחר שעשינו את הליך השימוע הציבורי הנהלת משרד התחבורה, מנכ"ל משרד התחבורה הקודם היוצא רואה חשבון גדעון סיטרמן אישית ליווה את העניין הזה, אישית הכניס תיקונים לאור מה שהוא שמע, ובחן את הדברים וגם כשבאנו והפעלנו את הנוהל אמרנו אנחנו מפעילים את הנוהל לתקופת פילוט.

עוזי יצחקי: אנחנו נבדוק יחד אתכם אי אילו דברים, לא תוכלו לעמוד בהם, או שגם נראה שהם בעייתיים.

עוזי יצחקי: לא זכינו לשיתוף פעולה.

עוזי יצחקי: לא זכינו לבדיקות שביקשנו לבצע.

עוזי יצחקי: הפילוט למעשה לא הושלם.

עמיר פרץ: האם זה נכון מה שאמר מנהל מכון הכשל בדיקת הכשל שאתם מתבססים על העבודה שלו?

עוזי יצחקי: אנחנו מתבססים על מספר מעבדות מוסמכות במדינת ישראל.

אופיר אקוניס: האם אתם מוציאים מכרז כלשהו?

עוזי יצחקי: ההתקשרות היא התקשרות כדין.

עוזי יצחקי: הטכניון, מכון התקנים.

עוזי יצחקי: אני רוצה לציין שגם הוגשה עתירה.

עוזי יצחקי: גם ברגע שהוגשה עתירה אנחנו הצענו עוד בדיון המקדמי להגיע לפשרה ולהמשיך את הפילוט ולבחון את הדברים.

עוזי יצחקי: קיבלנו תשובה שלילית.

עוזי יצחקי: גם בזמן הכנת התשובה לדיון בבית המשפט שאמור להתקיים מחרתיים יום חמישי, אנחנו בחנו את הדברים, הגשנו תנאים להצעת פשרה.

עוזי יצחקי: הנהלת משרד התחבורה מיצתה את כל האפשרויות ואת כל האמצעים.

עוזי יצחקי: הצעת הפשרה בגדול דיברה על זה שלאחר שימשכו את הבג"ץ ויכירו בסמכות משרד התחבורה לקבוע באמת את הנהלים האלה.

עוזי יצחקי: אנחנו נמשיך את הפילוט מאותו רגע שאנחנו הפסקנו אותו.

עוזי יצחקי: נקבל שיתוף פעולה, נבחן את הדברים, תהיה ועדה מקצועית בראשות מנהל אגף הרכב שגם כל הגורמים הרלוונטיים בענף הם אלה ששותפים והתחייבנו שאם נמשיך ונראה לפי תוצאות הפילוט שנדרש לבצע שינוי באותה הוראת נוהל אנחנו נעשה את זה.

עוזי יצחקי: כלומר נשנה את הוראות הנוהל בהתאם לתוצאות הפילוט והמלצות הוועדה.

עוזי יצחקי: גם לזה קיבלנו תשובה שלילית.

עוזי יצחקי: ולמרבה הצער אנחנו עומדים בעניין הזה היום בפתחו של בית המשפט.

אופיר אקוניס: אתם הסכמתם לוועדה בלתי תלויה בראשות גורם חיצוני?

אופיר אקוניס: או שאתם עומדים על מנהל אגף הרכב?

עוזי יצחקי: אנחנו סבורים שעל פי סמכות רשות רישוי, על פי חוקים והתקנות במדינת ישראל הגורם שקיבל את הסמכות במדינת ישראל זה אגף הרכב והצענו את מנהל אגף הרכב ששוב אני חוזר ואומר שאי אפשר להאשים אותו באינטרסים זרים כאלה ואחרים.

אופיר אקוניס: אין פה שום האשמה.

אופיר אקוניס: אנחנו לא מאשימים אף אחד בשום דבר.

עוזי יצחקי: ולכן להעמיד את מהנדס אבנר פלור במשרד התחבורה וגם נציג שהוא בלתי תלוי שיהיה חבר בוועדה.

עוזי יצחקי: נציג צה"ל.

עוזי יצחקי: אנחנו הרבה מתייעצים עם אנשי המקצוע בצה"ל.

עוזי יצחקי: ואותה תבוא תמליץ, נבחן את הדברים ואם צריך גם נשנה.

אופיר אקוניס: אני שאלתי על ראש ועדה בלתי תלוי.

אופיר אקוניס: על מישהו שהוא לא ממשרד התחבורה או מצה"ל.

אופיר אקוניס: מר וינקלר מיבואני חלקי חילוף חלופיים.

אופיר אקוניס: אתה גם ביקשת להציג לנו משהו ואנחנו קיבלנו את הצעתך להציג לנו סרטון שאתה הבאת.

אופיר אקוניס: לפניך חבר הכנסת שי ולאחר מכן אתה.

נחמן שי: אני רוצה להביא את התנגדותי הנחרצת לרעיון הזה של משרד התחבורה.

נחמן שי: אני לא מזלזל חלילה באיכותם של עובדי המשרד, רצונם הטוב לשמור על כללי הבטיחות אבל נדמה לי שהוועדה הזאת לא בפעם הראשונה ולא בפעם האחרונה מאוחדת בעמדה אחת שאנחנו צריכים לשמור על הציבור הרחב.

נחמן שי: אנחנו הלובי של הציבור פה ואנחנו צריכים לשמור על מחירים סבירים.

נחמן שי: אנחנו יודעים שהענף הזה מתנהל בצורה די מטורפת.

נחמן שי: המחירים יכולים לצמוח.

נחמן שי: קיבלנו פה טבלה מסוימת שמציגה השוואה בין מחיר מקורי של חלף מסוים ובין למחיר התחליף שלו.

נחמן שי: וסדרי גודל של פי 3 לפעמים.

נחמן שי: אז זה נוח לשבת במגדל השן באיזשהו מקום ולזרוק את השוק שיתנהל, ואנשים פרטיים צריכים להוציא את הכסף הזה מכיסם בסופו של דבר כי עובדי צה"ל וכולי לא מוציאים את זה מכיסם.

נחמן שי: אבל אנשים פרטיים שמצבם בלאו הכי לא הכי טוב הם גם צריכים לחפש אחר כך בקופה איפה לעשות את זה.

קריאה: על חשבון חיי אדם.

נחמן שי: מי אמר את זה?

נחמן שי: אף אחד לא מזלזל בחיי אדם ואני בטוח שמשרד התחבורה רוצה לעשות הכול כדי לשמור על חיי הנהגים והנוהגים ולמנוע תאונות דרכים.

נחמן שי: הכי נוח בסיפור הזה זה לגלגל את זה על הצרכנים.

נחמן שי: הכי נוח.

נחמן שי: זה משהו כזה שנולדים איתו.

נחמן שי: לא מטפלים בכבישים ולא מטפלים בזה.

נחמן שי: מחירי חלפים גבוהים מזינים תעשייה שלמה שנהנית מכך.

נחמן שי: המוסכים נהנים מכך, חברות הביטוח נהנות מכך, כולם נהנים מהעובדה שהמחירים הם גבוהים כי הם גוזרים את הקופונים שלהם.

נחמן שי: אנחנו יודעים איך הביזנס הזה עובד.

נחמן שי: אני בעוונותיי גדלתי על העניין הזה.

נחמן שי: אני מכיר את זה מקרוב.

נחמן שי: אני יודע איך הוא מתנהל.

נחמן שי: לכן אנחנו רוצים מצד אחד להבטיח שחלפים שיגיעו יהיו ברמת בטיחות הכי גבוהה.

נחמן שי: מצד שני יהיו בה מחירים הכי נמוכים.

נחמן שי: זו המשימה שלכם לעשות ולא להתבצר מאחורי איזשהו תקן שאף אחד לא יודע מה הוא ולהגיד זה מה שאנחנו רוצים.

נחמן שי: הענף הזה משתולל במחירים.

נחמן שי: באמת.

נחמן שי: כל אחד יודע את זה.

נחמן שי: בסוף בשורה התחתונה, התקן שאתם מדברים עליו צריך להיות תקן מוסכם.

נחמן שי: אתם לא יכולים להיות בעלי הבית היחידים של התקן הזה.

נחמן שי: צריך לחפש כנראה גורם ציבורי נוסף.

נחמן שי: כי אתם רואים דרך העיניים שלכם את מה שנוח לכם.

נחמן שי: צריך להביא גורם נוסף חיצוני שידע לאזן בין כל הצרכים האלה וייתן את המחיר הכי סביר ואת הבטיחות הכי גבוהה לבעלי הרכב שנזקקים לחלפים האלה.

נחמן שי: את הפשרה הזו צריך למצוא ואי אפשר להניח, לאסור את היבוא ותקנו את זה מהיבואנים כי זה גוזר עליהם מחירים בלתי נסבלים.

אורי וינקלר: אנחנו רוצים להציג את הסרטון שיש לנו.

אורי וינקלר: רק ברשותך מספר מילים לפני כן.

אורי וינקלר: אורי וינקלר יבואן חלפים.

אורי וינקלר: אנחנו לא פחות מכל אחד בחדר הזה חרדים ודואגים לבטיחות הציבור.

אורי וינקלר: הסיפור הזה שמנסים ליצור פה באיזושהי אצטלה של בטיחות הוא פשוט לא נכון.

אורי וינקלר: אין מדובר בחלקים בטיחותיים רבותיי.

אורי וינקלר: עובדה.

אורי וינקלר: לא בויכוח.

אורי וינקלר: יש הגדרה בחוק מה הם חלקים בטיחותיים.

אורי וינקלר: החלקים האלה אינם מוגדרים כחלקים בטיחותיים.

אורי וינקלר: לגבי חלקים בטיחותיים יש הגדרות מדויקות לגבי הבדיקות שהם צריכים לעבור.

אורי וינקלר: שתיים, אין תקנים כאלו בעולם ואנחנו הראשונים שהצהרנו ואנחנו עומדים מאחורי זה שאם יהיה תקן כלשהו בעולם באנגליה, בצרפת, באיטליה, אנחנו נאמץ אותו.

אורי וינקלר: אין ויכוח.

אופיר אקוניס: מה המצב בעולם?

יוסי קשאני: בצרפת רק למכוניות צרפתיות.

אורי וינקלר: אנחנו שומעים כל הזמן סיפורים מי שנוסע בתל אביב בדרך כלל רואה מכסי מנוע מתעופפים באוויר.

אורי וינקלר: אין סיפורים כבר.

אורי וינקלר: רבותיי, היה מקרה אחד כזה שגם לגביו יש ספק.

אורי וינקלר: אנחנו מעולם לא אמרנו ולא נגיד שכל החלקים ותמיד תואמים.

אורי וינקלר: יש פה ושם תקלות בחלקים מקוריים.

אורי וינקלר: בחלקים תואמים, יש לי פה רשימה של חלקים מקוריים ללא סוף.

אופיר אקוניס: אתה יכול לתת דוגמה צרכנית.

אופיר אקוניס: מה יקרה לצרכן כשהוא יבוא להחליף מכסה מנוע של פורד פוקוס?

אופיר אקוניס: או להחליף חלק במאזדה?

אורי וינקלר: ברשותך אנחנו נציג את הסרטון שיש בו תשובה לכל הדברים האלו.

שלמה אייזנברג: לפני שאני מציג את עצמי אני רוצה להודות על המעמד הזה שחברי הכנסת מכבדים אותנו.

שלמה אייזנברג: שמי שלמה אייזנברג מנהל מעבדות מטלרוגיות יישר.

שלמה אייזנברג: המעבדות האלה עוסקות בחקר הכשל בהנדסת קורוזיה, הנדסת ריתוך, חקר תאונות דרכים ועוסקת הרבה מאוד בנושא של בדיקת חלפים ורכבים שמעורבים בתאונות דרכים.

שלמה אייזנברג: אנחנו המעבדה שהוסמכה על ידי לוידס בארץ כמעבדה לחקר הכשל.

שלמה אייזנברג: (הקרנת סרט)

אופיר אקוניס: המסקנה מצפיית הסרט עליית המחירים היא גזירה שהציבור לא יוכל לעמוד בה.

אופיר אקוניס: הפערים במחירים אדירים.

אורי וינקלר: הערה אחרונה בקשר לתיקון העובדות.

אורי וינקלר: אנחנו מוכנים בכל עת לשבת עם משרד התחבורה.

אורי וינקלר: אנחנו ביקשנו לשבת עם המנכ"ל ואנחנו רוצים לשבת עם פקידי משרד התחבורה.

אורי וינקלר: אנחנו מצפים לפגישה עם המנכ"ל החדש.

אורי וינקלר: אנחנו נשמח אם יזמנו אותנו בכל עת.

אורי וינקלר: גם כרגע.

שלמה אייזנברג: חלקי המעטפת הם חלקים שבאים לתת מענה למתאר הרכב להקטין התנגדויות וחיכוך בזמן תנועה והם נושאי שכבת הצבע והא ותו לא.

שלמה אייזנברג: הם לא חלקים בטיחותיים.

שלמה אייזנברג: אני רוצה להציג נכוחה את המשמעות של חלקי המעטפת.

שלמה אייזנברג: חלקי המעטפת מהווים חלק במיגון הנוסעים.

שלמה אייזנברג: ובג'יפ, אין בו שום מעטפת.

שלמה אייזנברג: אנחנו רק סוחבים אטמוספירה מסביבנו.

שלמה אייזנברג: האם נוהל 07/07 יבדוק את החוזק והקושי והאימפקט של אותה שכבת אטמוספירה של הג'יפ?

שלמה אייזנברג: המושגים בהנדסת רכב מדברים רק על נושא של רול אובר, של התהפכות ולכן בג'יפים יש טבעת התהפכות שבאה להגן.

שלמה אייזנברג: ובאה תקנה 309 לדיני תעבורה ומציגה חד וחלק מה הם החלקים הבטיחותיים שעליהם יקום ויסע רכב או לא.

שלמה אייזנברג: זה פגם במערכת היגוי, בלמים ושלדה.

שלמה אייזנברג: אין אזכור ולו במילה אחת לחלקי מעטפת.

שלמה אייזנברג: לגבי תקנים.

שלמה אייזנברג: אני מחזיק ביד את התקן האמריקאי לנושא של יצור חלקי המעטפת של רכבים.

שלמה אייזנברג: הוא אומר בדיוק את המצב ההפוך של נוהל 07/07.

שלמה אייזנברג: מדברים על קושי מירבי.

שלמה אייזנברג: על ערכי התארכות מינימלים , כלומר מחפשים בחלק פלסטיות מירבית כדי שיהיה אפשר לייצר את החלק בתהליך של כבישה.

שלמה אייזנברג: אם יקחו את נוהל 07/07 החלקים בכלל יקפצו כמו קפיץ החוצה מהתבנית.

שלמה אייזנברג: הדרישות באו לתהליכי הייצור ולא כחלקים בטיחותיים של הרכב.

עמיר פרץ: אני רוצה להבהיר לכל המשתתפים כאן.

עמיר פרץ: אמנם נראה לכם שמדובר בחברי כנסת תמימים אבל אנחנו יודעים שהדיון פה הוא לא בדיוק דיון של חסידי אומות העולם ולא של צדיקים.

עמיר פרץ: הדיון מתנהל פה על אינטרסים שהם אינטרסים כלכליים.

עמיר פרץ: אני יכול להגיד לכל אלה שבעד התקנות החדשות, עמדתי דווקא התגבשה באשר להצעה שלכם לאו דווקא משמיעת גורמים שונים.

עמיר פרץ: דווקא נהג אמר לי שהוא הלך לקנות שלט לרכב.

עמיר פרץ: ביקשו ממנו 1200 שקל.

עמיר פרץ: הוא הלך לשלט החלופי שאני מניח זה לא בטיחותי בדיוק וביקשו ממנו 10 דולר.

עמיר פרץ: אותן חברות שעסקו בזה היום לא יכולות לעבוד.

עמיר פרץ: בסוף אף אחד לא יתעסק ביבוא של חלקים חלופיים אז הוא לא יפתח חברה כדי לייבא את הבורג.

עמיר פרץ: ניגש לעובדות.

עמיר פרץ: ברור לחלוטין שישנם כמה גורמים מאוד משמעותיים.

עמיר פרץ: קודם כל זה נכון שהצרכן העיקרי הוא באמת חברות הביטוח.

עמיר פרץ: הן הגורמים העיקריים שאני כמבוטח הייתי שמח שחברות הביטוח יאלצו את מי שמטפל ברכב שלי להשתמש רק בחלפים מקוריים.

עמיר פרץ: טוב לרכב.

עמיר פרץ: אני לא נגד.

עמיר פרץ: שחברות הביטוח יוציאו הנחייה כזאת.

עמיר פרץ: אולי יהיה בתוך הפוליסה איזשהו מרכיב שגם יכול להוזיל את הפוליסה.

עמיר פרץ: מי שמסכים שחברת הביטוח תנחה את השמאים שלה שבמקום שיש חלפים חלופיים שאינם פוגעים בבטיחות הרי יהיה ניתן להשתמש בהם והוא יקבל הוזלה בפוליסה שלו.

עמיר פרץ: ומי שאומר אני רוצה רק חלקים מקורים יכול להיות שחברות ביטוח בסעיף שקוף, כי היום באמת מה שהחשד הגדול שבעצם כולם חיים מאחוז יחסי של נגזרת של עלות הפעולה.

עמיר פרץ: עלות הפעולה שחברת הביטוח מבצעת נותנת לה אחוז יחסי במה שמגיע לה כשירות שלה.

עמיר פרץ: איגוד המוסכים כנ"ל.

עמיר פרץ: כלומר כולם חיים באיזה נגזרת.

עמיר פרץ: זה לא מצב שבו מישהו אומר אני מרוויח 200 שקל על החלפת פגוש אז לא משנה אם אני שם פגוש מקורי או פגוש חלופי אני ממשיך לקבל 200 שקל.

עמיר פרץ: הוא אומר אני מקבל אחוז יחסי מעלות החלפים שאותם אני מרכיב.

עמיר פרץ: יש פה בעיה.

עמיר פרץ: כל השרשור הזה מגיע לכיסו של הצרכן.

עמיר פרץ: ואנחנו כאן חברי הכנסת אין לנו שום אינטרס אחר אלא להגן על הצרכן.

עמיר פרץ: עכשיו נכנס פה מרכיב הבטיחות שאי אפשר להקל בו ראש.

עמיר פרץ: מרכיב הבטיחות הוא מרכיב מרכזי.

עמיר פרץ: אנחנו לא מתכוונים להתעלם ממנו.

עמיר פרץ: יחד עם זאת זה נראה מאוד מוזר המדינה היחידה בעולם שלא מייצרת מכוניות שלא עוסקת באיזה שוק מדהים של מכוניות פרטיות, פרט לכך שהצלחנו לשמור על יצרני ג'יפים צבאיים אז פרט לכך אנחנו לא איזה מדינה שאנחנו יכולים להגיד שאנחנו יכולים ללמד גם את הצרפתים וגם אחרים שבכל זאת הניסיון שלהם בייצור רכב הוא קצת יותר גדול משלנו.

עמיר פרץ: אני לא אומר שמה שמקובל בארצות אחרות אנחנו מוכרחים לקנות.

עמיר פרץ: ברור לי לחלוטין מה קורה בשוק היבוא בכלל בכל התחומים, בוודאי גם בתחום הזה.

עמיר פרץ: הכניסה של ארצות מהמדינות השלישיות שלא בהכרח השביחו את החומרים השונים שזורמים לארץ.

עמיר פרץ: אבל בשביל זה תקבעו תקינה מחמירה.

עמיר פרץ: תקינה שאפשר לקנות אותה.

עמיר פרץ: לא תקינה שלא קיימת.

עמיר פרץ: אל תקבע תקינה משלך שבסוף יוצרת מצב שאין חלק שאפשר להשיג אותו וממילא אתה מחזיר אותי לחלק התואם.

עמיר פרץ: אתה לא יכול לעשות את זה.

עמיר פרץ: כי מה שאתם הולכים ליצור שבעצם כל יבואן רכב שולט גם בחלפים שלו.

עמיר פרץ: אין לו תחרות.

עמיר פרץ: זה חלק מההסכם שלו עם הגורם שמוכר לו את הרכבים.

עמיר פרץ: ולכן אתה יוצר מצב שתחת האצטלה הזו של בטיחות, אני לא מעריך שאם היית בודק לא היית מוצא גם איזה מכסה מנוע מקורי.

עמיר פרץ: לא במכסה המנוע הבעיה, יכול להיות במי שמתקין אותו ואחר כך הוא עף.

עמיר פרץ: מההגנה על בטיחות למצב שבו חברות שלמות שייבאו מוצרים שהם לא נמצאים אצלך בהכרח בהגדרות אבל יש נפח פעילות מסוימת שגורמות לכך שחברות יתקיימו או לא יתקיימו.

עמיר פרץ: ולכן אתם הלכתם רחוק מדי.

עמיר פרץ: אני מצטער על כך שהדיון מתקיים לפני בג"ץ.

עמיר פרץ: אני הייתי מעדיף שהדיון יתקיים לא בימים שלפני בג"ץ.

עמיר פרץ: אין לי עניין להשפיע על בית המשפט בצורה כזאת או אחרת.

עמיר פרץ: בית המשפט צריך להיות צמוד לעובדות.

עמיר פרץ: חבל שהגעתם לבית המשפט.

עמיר פרץ: זה בלתי הגיוני.

עמיר פרץ: איזו סיבה היתה שנושא כזה לא ייגמר בתוך משרד התחבורה?

עמיר פרץ: על מה אתם מתווכחים בכלל?

עמיר פרץ: על חלקי חילוף שהם יותר מעטפת מאשר חלקים פנימיים.

עמיר פרץ: על זה אתם מנהלים פה ויכוח כל כך קשה שמעורר סערה כל כך גדולה.

עמיר פרץ: זה כישלון של כל המעורבים שאתם נמצאים בבית המשפט.

עמיר פרץ: ואף אחד לא יודע איך יוצאים מבית המשפט.

עמיר פרץ: יש הפרדת רשויות בין הרשות המחוקקת לרשות השופטת.

עמיר פרץ: אנחנו צריכים להתחשב באלמנט הזה.

עמיר פרץ: משנדרשנו כבר הנה אני פונה למשרד התחבורה.

עמיר פרץ: נכנסתם לאיזה פרינציפים.

עמיר פרץ: כששומעים את כל הצדדים נראה שניתן להגיע לאיזו הסכמה סבירה שמאפשרת לכולם לחיות לא על גבו של הצרכן.

עמיר פרץ: משרד התחבורה חייב לעשות מעשה ולהחזיר את הגלגל אחורה ולנסות להביא להבנה.

אופיר אקוניס: תודה רבה.

אופיר אקוניס: נשמע עכשיו את שמואל מלכיס מנהל מחלקה כלכלית איגוד חברות הביטוח.

שמואל מלכיס: ברשותך אני אתן את רשות הדיבור לחברי ניצן.

ניצן צעיר הרים: אני מייצג את חברות הביטוח.

ניצן צעיר הרים: אני מהראל.

ניצן צעיר הרים: מטעם האיגוד.

ניצן צעיר הרים: אנחנו כמובן בעד השימוש בחלקים בטיחותיים.

ניצן צעיר הרים: בניגוד למה שנאמר פה אנחנו נגד תקינה שיוצרת חסמים בשוק ופוגעת בתחרות.

ניצן צעיר הרים: יש כשל בשוק החלפים.

ניצן צעיר הרים: הכשל נובע מזה שמי שמייבא חלקים מקוריים זה יבואני הרכב.

ניצן צעיר הרים: אותם יבואנים שמייבאים את הרכבים מייבאים גם את החלקים המקורים ובדרך כלל גם מחזיקים מוסכים בבעלותם.

ניצן צעיר הרים: כמעט אין תחרות בשוק הזה.

ניצן צעיר הרים: וככל שיש תחרות מעטה היא נובעת מזה שיש חלקים תחליפיים.

ניצן צעיר הרים: החלקים התחליפיים מהווים תחרות גם לחלקים המקוריים וגורמים לירידה של החלקים המקוריים.

ניצן צעיר הרים: הכשל נובע מעוד סיבה.

ניצן צעיר הרים: הוא נובע מזה שיבואן החלקים קובע את המחיר הסופי לצרכן.

ניצן צעיר הרים: ככל שהמחיר יותר גבוה כל מי שבשרשרת נהנה ממנו כי המוסכים מקבלים עמלות מהמחיר הזה והמפיצים מקבלים עמלות וככל שהמחיר יותר גבוה הוא משרת שורה של גורמים.

ניצן צעיר הרים: ככל שהעלות תיקון יותר גבוהה גם לחברות הביטוח בסוף זה מתגלגל לציבור.

ניצן צעיר הרים: והפרמיה יותר גבוהה.

ניצן צעיר הרים: אנחנו בעד תחרות.

אלי שטרית: תחבורה וחלקי חילוף.

אלי שטרית: אני המוהיקני האחרון מבעלי המגרשים של סוחרי חלקי החילוף.

אלי שטרית: הייתי היבואן הראשון שקיבל רישיון ב-58 להביא חלקים משומשים.

אלי שטרית: מאז יש לי מגע ישיר עם כל בעלי התאונות, בעלי הרכב ובעבר היה לי גם עם חברות הביטוח.

אלי שטרית: אני רוצה לשאול את משרד התחבורה על מכסה המנוע של סי 4 שנפתח.

אלי שטרית: למה הוא נפתח?

אלי שטרית: אני מספק מכסה מנוע חליפי למוסך.

אלי שטרית: האחריות אחרי זה עוברת למוסך.

אלי שטרית: לגבי הבטיחות מתפקידם של פקידי משרד התחבורה, היו צריכים ללכת לכל המגרשים של חברות הביטוח ולראות כמה מכוניות 2007 ו-2008 ו-2009 דפוקות מתאונות שהן בלי שום חלק חליפי.

אלי שטרית: יש בין היבואנים האלה תחרות קשה.

אלי שטרית: יבואן זה נותן 50% ההוא 40%.

אלי שטרית: מי שנהנה מזה הצרכן.

אלי שטרית: והתפקיד שלי שהצרכן יהנה במאה אחוז וזה המוניטין שלי בשוק.

אלי שטרית: משרד התחבורה צריך לשים לנגד עיניו את טובתו של האזרח והתחרות.

גל קפלן: אני אציין בראשית דבריי שמבחינת יחידת אתגר מהנתונים שלנו שהביקוש לחלקי רכב זולים הם המניע מספר אחת לגניבות כלי רכב.

גל קפלן: אבל בשנתיים האחרונות מאז הוקמנו מחדש אנחנו בעזרת ועדת הכלכלה, משרד התחבורה והכנסת חוקקנו מספר חוקים שנותנים לנו את הכלים להילחם בתופעה.

גל קפלן: למעשה מלפני שנתיים שוק הרכב במדינת ישראל עבר איזשהו מהפך.

גל קפלן: עבר סדר.

גל קפלן: החל מחברות ביטוח, חברות הליסינג וכלה במוסכים ומחסני חלפים.

גל קפלן: באמצעות אכיפה ובקרה על עמידה בתנאי החוק אנחנו צמצמנו את גניבות כלי הרכב בשנתיים האחרונות בקרוב ל-30%.

גל קפלן: אנחנו ממשיכים להילחם.

זאב פרידמן: אני עורך דין זאב פרידמן, יועץ משפטי, המועצה לצרכנות.

זאב פרידמן: יש פה איזה ויכוח שבעצם העובדות לא מונחות על השולחן.

זאב פרידמן: הציגו לנו מצגת מופלאה שמדברת על חלפים שהם מאוד זולים ביחס לחלפים מקורים וכביכול זו הבעיה הנוהל יאסור את ההבאה שלהם.

זאב פרידמן: האמת היא שזה לא נכון.

זאב פרידמן: אין כאן חלפים מקוריים וחלפים מצד שני חלפים שהם פסולים על פי אותו נוהל אלא יש מנעד שלם של מוצרים שנכנסים בפנים.

זאב פרידמן: לא בכדי במצגת דיברו על חלפים תואמים.

זאב פרידמן: חלף תואם זה חלף שזהה באיכותו לחלף המקורי וכאלה מיובאים, אף אחד מהם לא ייחסם במחירים הזולים שעליהם מדברים כאן בהתאם לנוהל.

זאב פרידמן: אני לא מאמין שיש חלף אחד שלא יוכל להיכנס בגלל הנכון.

זאב פרידמן: זה לא נכון.

אופיר אקוניס: המועצה לצרכנות אמורה להגן על הצרכן.

זאב פרידמן: אמרתי שהחלפים המשובחים שעליהם מדברים כאן התואמים הזולים הם לא ייחסמו.

זאב פרידמן: אנחנו בעד שהחלפים הזולים והבטיחותיים יגיעו לארץ.

זאב פרידמן: זה מה שאנחנו מבקשים.

לאה ורון: האם יש רשימה כזאת של חלקים בטיחותיים?

זאב פרידמן: אני לא מכיר את הרשימה.

דוד רוזנפלד: רשת המוסכים של שלמה סיקס אנחנו מתקנים למעלה מ-300 מכוניות כל יום.

דוד רוזנפלד: במסגרת התיקונים אנחנו עושים שימוש גם בחלקים תואמים.

דוד רוזנפלד: אנחנו משתמשים בהם, הם טובים, הם מתאימים למכוניות ואין לנו שום תקלות איתם.

עמיר פרץ: אדוני היושב ראש, אפשר לשאול שאלה אינפורמטיבית.

עמיר פרץ: כמה חלפים בארץ מתוקנים על ידי חברות הביטוח דרך הפוליסות וכמה השוק הפרטי?

עמיר וינשל: מטעם איגוד חברות הביטוח.

עמיר וינשל: אנחנו מעריכים שמדובר על חמישים חמישים.

עמיר פרץ: כל הכבוד הראוי למתדיינים.

עמיר פרץ: לנו בכל זאת יש קצת יותר ניסיון מכם בחקיקה.

עמיר פרץ: אם היינו יודעים שאנחנו מתמקדים עכשיו בפרמיה אז היינו מתמקדים בפרמיה.

עמיר פרץ: ואם היו אומרים לי שהשוק הוא שמונים עשרים נניח, כן, אז הייתי בהחלט מסיט את כל הויכוח לכיוון הפרמיה.

עמיר פרץ: אבל מרגש שאומרים כאן שזה חמישים חמישים אנחנו נמצאים במגרש אחר לגמרי.

עמיר פרץ: לכן השאלה היא מורכבת.

עמיר פרץ: אם היינו יכולים להביא לכך שהפרמיה לא תגדל והחלפים ישארו במקוריותם שאלה אחרת.

עמיר פרץ: אבל מרגע שנאמר כאן שהצריכה בישראל זה חמישים חמישים חבל על הזמן.

עמיר פרץ: הדיון צריך להיות לגופו של עניין.

עמיר פרץ: רמתם של החלפים ומחירם.

עמיר פרץ: זה הדיון.

רונן לוי: אני יו"ר איגוד המוסכים.

רונן לוי: כמה עובדות.

רונן לוי: לרוב חברות הביטוח יש קשר עם חברות חלפים.

רונן לוי: והם שחקנים מאוד גדולים בשוק הזה.

רונן לוי: יש להם גם את הכוח ברגע שבא הפוליסה שלהם עם סוכני הביטוח יש להם את הכוח לדחוף את החלקים שהם רוצים.

רונן לוי: ברור שהם רוצים שיהיה יותר זול.

רונן לוי: ברור שמוסך רוצה להרוויח.

רונן לוי: האינטרסים אף אחד לא הסתיר אותם.

רונן לוי: בשנת 99 הפיקוח על מחירים גם בחלקי חילוף וגם בעבודות ירדו.

רונן לוי: מאז מי שנכנס להיות המפקח האמיתי על מה שקורה בתאונות דרכים זה חברות הביטוח.

רונן לוי: אם זה היה בפיקוח מדינה מצוין.

רונן לוי: אנחנו מתקנים את המכוניות.

רונן לוי: אנחנו יודעים מה מתאים ומה לא מתאים.

רונן לוי: יש מוסכים שמשנים את הרכב כדי שיתאים לחלק חילוף.

רונן לוי: גם לשמאים יש ברירות מחדל רק חלפים חליפיים.

רונן לוי: יש פה מערך שלם.

רונן לוי: אנחנו במדינת ישראל עשינו תקינה אירופאית לכלי רכב.

רונן לוי: תקינה שכוללת בטיחות, זיהום אוויר.

רונן לוי: יש תקינה גם באירופה.

רונן לוי: אם אנחנו עושים תקינות אז צריך לאמץ אותן לכל אורך התהליך בהגנה על הציבור.

אינגריד הר אבן: אני מייצגת את איגוד המוסכים, איגוד שמאי ביטוח בישראל, איגוד קציני בטיחות בתעבורה ואת שני הארגונים האחרונים מבין השלושה שמניתי ודאי שאי אפשר להאשים באיזושהי אינטרסנטיות כלכלית.

אינגריד הר אבן: צו הפיקוח למוצרי התעבורה קובע מבחן על של איכות והתאמה של החלק לחלף התחליפי לחלף המקורי.

אינגריד הר אבן: המקורי הוא מאה אחוז מתאים בטיחותי ואיכותי.

אינגריד הר אבן: מה שאין כך לגבי התחליפי.

אינגריד הר אבן: קביעת בתי המשפט היא חד משמעית בעניין הזה.

אינגריד הר אבן: החלף המקורי עומד במבחן ההשבה לקדמות מקיים את מבחני האיכות וההתאמה.

אינגריד הר אבן: לגבי חלפים תחליפים זה בדיוק להיפך.

אינגריד הר אבן: מי שטוען שהם מתאימים ואיכותיים עליו נטל ההוכחה וזה בדרך כלל חברת הביטוח.

אינגריד הר אבן: הטענה שיש עצירת יבוא איננה נכונה גם לא לשיטתם ואולי כדאי לראות מה הם כותבים בטענות לבג"ץ.

אינגריד הר אבן: הנוהל הזה הועבר אחרי שנים ארוכות של דיונים בנוכחות כל הנוכחים פה לרבות המומחה שלהם, בנוכחות נציגי ציבור.

אינגריד הר אבן: זה לא מה שהוצע כלאחר יד וכרעם ביום בהיר.

אינגריד הר אבן: היתה עבודת הכנה מאוד מקצועית.

אינגריד הר אבן: לא רק המכון לחקר הכשל גם הטכניון ומכון התקנים היו שותפים לתהליך הזה לאחר שהסתבר שהנוהלים שהיו קיימים עד אז אינם הולמים עוד את מה שמסתובב בשטח בפועל.

אינגריד הר אבן: אתם מדברים על טובת הצרכן ואתם מתמקדים בנושא של המחיר.

אינגריד הר אבן: אין פה עניין של מחיר.

אינגריד הר אבן: ימשיכו לייבא חלפים זולים.

אינגריד הר אבן: זה לא העניין.

אינגריד הר אבן: רק חמישה יבואנים עתרו לבג"ץ.

אינגריד הר אבן: הם אמרו בריש גלי אנחנו לא מקיימים את הנוהל.

אינגריד הר אבן: אין לנו כוונה לקיים את הנוהל.

אינגריד הר אבן: אני מתפלאת שאנשים שאין להם כוונה לכבד את הנוהל ואת הרגולטור המקצועי הם אלו שמכנסים ועדות ואז מדברים על טובת הציבור.

אינגריד הר אבן: האיגודים שאותם אני מייצגת סבורים שיש צורך ברגולציה בענף הרכב.

אינגריד הר אבן: זה בחלפים, זה במוסכים, זה בהסעות שכר, זה ביבוא רכבים, זה במכוני רישוי.

אינגריד הר אבן: אינספור תחומים.

אינגריד הר אבן: חופש ותחרות אינם הפקרות.

אינגריד הר אבן: תודה.

אלי אפללו: האנשים הללו שפה משמיעים טענות כלפי משרד התחבורה, פקידים שעושים את עבודתם נאמנה, זה קצת מקומם אותי כשאני שומע טענות.

אלי אפללו: אם יש לי ביקורת אז היא בונה.

אלי אפללו: חלקי פח אין תקינה בינלאומית.

אלי אפללו: וזה דוח של המ.מ.מ שנכתב פה בכנסת.

אלי אפללו: משרד התחבורה אמר שב-20 שנה האחרונות לא הגיעה תלונה על איכות החלפים.

אלי אפללו: שני הדברים האלו מובילים אותי לכך שיש פה מאבקי כוחות אינטרסנטיים.

אלי אפללו: בימים האלו שיש בג"ץ לא מטעמנו להגיד מה אנחנו חושבים.

אלי אפללו: אחרי החלטת בית המשפט לנו לחברי הכנסת יהיה מה לומר גם אם צריך לעשות חקיקה כדי שהדבר הזה לא יפגע בצרכן.

אלי אפללו: תודה אדוני היושב ראש.

אופיר אקוניס: אני מסכם עכשיו ואנחנו נקיים דיון המשך.

אופיר אקוניס: ועדת הכלכלה של הכנסת דורשת ממנכ"ל משרד התחבורה בשיתוף עם אנשי המקצוע לקיים בחינה מחדש של הוראות נוהל 07/07 שעניינו רישוי יבוא חלקי מרכב חליפיים לכלי רכב ולהעביר אליה ב-15 באוגוסט 2009 את תוצאות הבדיקה שקיים והמלצותיו.

אופיר אקוניס: כמו כן לחדש את ההידברות עם יבואני חלקי החילוף.

אופיר אקוניס: הוועדה ממליצה ליבואני חלקי החילוף למשוך את עתירתם לבית המשפט העליון ולאפשר למשרד התחבורה לבחון מחדש את נוהל 07/07 כאמור.

אופיר אקוניס: כל זה על מנת להגיע לרמת בטיחות גבוהה של כל כלי הרכב והמשך התחרות החופשית מן הצד השני לטובת הצרכן.

אופיר אקוניס: הוועדה תתכנס לדיון נוסף בנושא, ככל שיידרש.

אופיר אקוניס: חברי כנסת מהוועדה ישקלו להציע תיקוני חקיקה ככל שהוועדה לא תענה לדרישותיה.

אופיר אקוניס: אני מאוד מודה לכם.

אופיר אקוניס: הישיבה נעולה.